దేవేష్ చంద్ర ఠాకూర్

దేవేష్ చంద్ర ఠాకూర్ (జననం 3 జూలై 1953)  భారతదేశానికి చెందిన రాజకీయ నాయకుడు. ఆయన 2002 నుండి 2020 వరకు నాలుగు సార్లు ఎమ్మెల్సీగా ఎన్నికై శాసనమండలి చైర్మన్‌గా, మంత్రిగా పని చేసి 2024లో జరిగిన లోక్‌సభ ఎన్నికలలో సీతామర్హి లోక్‌సభ నియోజకవర్గం నుండి తొలిసారి లోక్‌సభ సభ్యుడిగా ఎన్నికయ్యాడు.
జననం, విద్యాభాస్యం 
దేవేష్ చంద్ర ఠాకూర్ 1953 జూలై 3న సీతామర్హిలో జన్మించాడు. ఆయన తన ప్రాథమిక విద్యను గ్రామంలో పూర్తి చేసి ఆ తర్వాత పూణేలోని సైనిక్ స్కూల్‌లో చదువుకున్నాడు. దేవేష్ చంద్ర ఠాకూర్ పూణేలోని ఫెర్గూసన్ కాలేజీ నుండి ఉన్నత విద్యను, ఆ తరువాత ఐఎల్ఎస్ లా కాలేజీ (పుణె) నుండి న్యాయశాస్త్రం (ఎల్‌ఎల్‌బీ) పూర్తి చేశాడు.
రాజకీయ జీవితం
దేవేష్ చంద్ర ఠాకూర్ కాంగ్రెస్ పార్టీ ద్వారా రాజకీయాల్లోకి వచ్చి మహారాష్ట్ర యూత్ కాంగ్రెస్ వైస్ ప్రెసిడెంట్‌గా పని చేసి ఆ తరువాత 1990 బీహార్ శాసనసభ ఎన్నికలలో బత్నాహా శాసనసభ నియోజకవర్గం కాంగ్రెస్ అభ్యర్థిగా పోటీ చేసి సూర్యదేవ్ రే చేతిలో ఓడిపోయి మూడవ స్థానంలో నిలిచాడు. ఆయన ఆ తరువాత 2002లో జరిగిన బీహార్ శాసనమండలి ఎన్నికలలో తిర్హట్ గ్రాడ్యుయేట్ నియోజకవర్గం నుండి స్వతంత్ర అభ్యర్థిగా పోటీ చేసి తొలిసారిగా ఎమ్మెల్సీగా ఎన్నికై ఆ తర్వాత జేడీయూలో చేరాడు. 

దేవేష్ చంద్ర ఠాకూర్ 2008, 2014, 2020లో జరిగిన బీహార్ శాసనమండలి ఎన్నికలలో తిర్హట్ గ్రాడ్యుయేట్ నియోజకవర్గం నుండి వరుసగా ఎమ్మెల్సీగా ఎన్నికై విపత్తు నిర్వహణ శాఖ మంత్రిగా, 25 ఆగస్టు 2022 నుండి  14 జూన్ 2024 వరకు బీహార్ శాసనమండలి చైర్మన్‌గా పని చేశాడు.

దేవేష్ చంద్ర ఠాకూర్ 2024లో జరిగిన లోక్‌సభ ఎన్నికలలో సీతామర్హి లోక్‌సభ నియోజకవర్గం నుండి జేడీయూ అభ్యర్థిగా పోటీ చేసి తన సమీప ప్రత్యర్థి రాష్ట్రీయ జనతాదళ్ అభ్యర్థి అర్జున్ రాయ్‌పై 51,356 ఓట్ల మెజారిటీతో గెలిచి తొలిసారి లోక్‌సభ సభ్యుడిగా ఎన్నికయ్యాడు.

మూలాలు  

వర్గం:18వ లోక్‌సభ సభ్యులు
వర్గం:బీహార్ నుండి ఎన్నికైన లోక్‌సభ సభ్యులు
వర్గం:బీహార్ వ్యక్తులు
వర్గం:బీహార్ రాజకీయ నాయకులు